
A COVID-19 járvány hatása a coronaria CT angiographia vizsgálatok kivitelezésére

Bevezetés: A Semmelweis Egyetem Városmajori Szív- és Érgyógyászati Klinikáján a COVID-19 járvány hazai kezdetekor a betegbiztonság fokozása érdekében megváltoztattuk a coronaria CT angiographia (CCTA) vizsgálatokat megelőző premedikációs stratégiát.
Célkitűzés: Vizsgálatunk célja annak megállapítása, hogy van-e kimutatható különbség a CCTA vizsgálatok során kapott képminőségben a premedikáció megváltoztatását követően a standard protokollhoz képest.
Módszer: Retrospektív tanulmányunkban elemeztük a módosított premedikációs stratégia bevezetésének időpontja (2020.03.15.) előtti és utáni egy évben elvégzett konszekutív CCTA-vizsgálatok eredményeit. A pandémia előtt alkalmazott standard, kombinált oralis és intravénás premedikációhoz képest a módosított protokoll kizárólag intravénás pulzuscsökkentő kezelést tartalmazott. A vizsgálat első évében összesen 1511 felnőtt páciens (életkor: 58.1±12.3nők: 45,0%), a második évben 1064 beteg (életkor 57.7±12.2.nők: 41,4%) adatait elemeztük. Külön értékeltük az intézetünkben található eltérő tulajdonságokkal bíró CT-berendezésekkel készített felvételeket (256-szeletes Philips Brilliance iCT [iCT]; 560-szeletes GE CardioGraphe [CG]). A képminőséget a CT-felvételek leletezése során 4-pontos skálán rögzítettük.
Eredmények: Az első és a második év adatai alapján az átlagos vizsgálati szívfrekvenciában szignifikáns eltérés mutatkozott mindkét berendezés esetén (iCT: 4,6%-os növekedés, p<0,001; CG: 5,3%-os növekedés, p<0,001). Az iCT esetén a kiváló és jó képminőségű, valamint a közepes és nem diagnosztikus képminőségű felvételek arányában szignifikáns eltérés mutatkozott (változás: 80,9%-ról 69,1%-ra, illetve 19,1%-ról 30,9%-ra, p<0,001), míg a CG esetén nem volt kimutatható különbség (változás: 87,7%-ról 86,0%-ra, valamint 12,3%-ról 14,0%-ra, p=0,38).
Következtetések: Vizsgálatunk eredményei arra utalnak, hogy a legmodernebb, sokszeletes CT-berendezések használata során az intravénás premedikáció önmagában elégséges lehet a klinikailag diagnosztikus képminőség eléréséhez, ezáltal a betegek vizsgálati ideje lerövidíthető. 



